Kommissionens forordning (EF) nr. 908/2000

af 2. maj 2000

om reglerne for beregning af den støtte, som medlemsstaterne tildeler producentorganisationer inden for sektoren for fiskeri og akvakultur

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet(1), særlig artikel 15, stk. 4, og

ud fra følgende betragtninger:

(1) I forordning (EF) nr. 2792/1999, særlig artikel 15, stk. 1, fastlægges de almindelige vilkår for tildeling og finansiering af støtte fra medlemsstaterne til producentorganisationer, der har opnået den anerkendelse, som omhandles i artikel 4 i Rådets forordning (EØF) nr. 3759/92 af 17. december 1992 om den fælles markedsordning for fiskerivarer og akvakulturprodukter(2), senest ændret ved forordning (EF) nr. 3318/94(3), samt i givet fald den særlige anerkendelse, der er omhandlet i artikel 7a i samme forordning.

(2) For at sikre, at tildelingen og finansieringen af denne støtte sker under ensartede vilkår, bør der fastlægges nærmere regler for beregningen af værdien af den af producentorganisationen markedsførte produktion samt af disse organisationers administrationsomkostninger. Denne beregning skal foretages på et solidt regnskabsmæssigt grundlag. Imidlertid bør der tages hensyn til, at det i visse tilfælde kan være vanskeligt at råde over et sådant grundlag, hvorfor der som et alternativ bør være mulighed for at anvende en beregningsmetode med faste beløb.

(3) Den støtte, som en sammenslutning af producentorganisationer i alt kan modtage, bør begrænses til et maksimumsbeløb, da hver af sammenslutningens organisationer kan opnå støtte til oprettelse og drift.

(4) Der bør fastlægges nærmere regler for, hvordan udgifter til gennemførelsen af en producentorganisations plan for kvalitetsforbedring defineres.

(5) Der bør fastlægges nærmere regler for refusion til medlemsstaterne af Fællesskabets andel af den støtte, som de har tildelt før den 1. januar 2000, men som Kommissionen forud for den dato ikke havde truffet udbetalingsbeslutning om.

(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskeri og Akvakultur -

UDSTEDT FØLGENDE FORORDNING:

Artikel 1

I nærværende forordning fastlægges gennemførelsesbestemmelserne for tildeling af den støtte, der i henhold til artikel 15, stk. 1, litra a) og b), i forordning (EF) nr. 2792/1999 kan ydes til producentorganisationer inden for fiskeri- og akvakultursektoren.

Artikel 2

1. De tilsluttede producenter, hvis produktion kan tages i betragtning med henblik på anvendelse af artikel 15, stk. 1, litra a), i forordning (EF) nr. 2792/1999, er:

a) producenter, der var medlem af organisationen på datoen for dennes anerkendelse, og som vedblivende har været medlem hele det år, der ansøges om støtte til

b) producenter, der blev medlem af organisationen efter datoen for dens anerkendelse, og som har været medlem i de sidste ni måneder af det år, der ansøges om støtte til.

2. En sammenslutning af producentorganisationer kan i henhold til artikel 15, stk. 1, litra a), i forordning (EF) nr. 2792/1999 opnå en støtte på højst 180000 EUR.

Artikel 3

1. Hvad angår beregningen af støtte i henhold til artikel 15, stk. 1, litra a), nr. i), i forordning (EF) nr. 2792/1999 bestemmes den af producentorganisationen markedsførte produktion for hvert år efter en fast metode ved for hvert produkt, der omfattes af organisationens virke, at gange

a) den vægtede gennemsnitlige produktion, udtrykt pr. 100 kg netto og markedsført af organisationens producenter i de tre kalenderår forud for den periode, for hvilken der ansøges om støtte,

med

b) den vægtede gennemsnitlige produktionspris, som disse producenter har opnået i løbet af samme periode og beregnet pr. 100 kg netto.

2. Med henblik på beregningen af den gennemsnitlige produktion, der er omhandlet i stk. 1, litra a), fastlægges den produktion, der i løbet af hver af de i artiklen nævnte år markedsføres af producenter, der er medlemmer, på grundlag af

a) de disponible pålidelige forretningsdokumenter og regnskaber

eller, såfremt et sådant materiale ikke er til rådighed,

b) en fast vurdering udarbejdet af medlemsstatens kompetente myndigheder på grundlag af forud fastlagte parametre for de pågældende produktionstyper.

3. Med henblik på beregningen af den gennemsnitspris, der er omhandlet i stk. 1, litra b), bestemmes den gennemsnitspris, som producenterne har opnået for hvert af de tre år, af medlemsstatens kompetente myndigheder

a) på grundlag af de disponible pålidelige forretningsdokumenter og regnskaber

eller, såfremt et sådant materiale ikke er til rådighed

b) ved beregning af den årlige gennemsnitspris betalt for hvert produkt på hovedmarkedet i den pågældende producentorganisations aktivitetsområde.

Artikel 4

1. Administrationsomkostningerne i henhold til artikel 15, stk. 1, litra a), nr. ii), i forordning (EF) nr. 2792/1999 er de betalinger, der vedrører producentorganisationens allerede betalte udgifter til oprettelse og drift, og som henhører under følgende kategorier:

a) udgifter til forberedelse af oprettelsen af organisationen og udgifter i forbindelse med dens oprettelsesakt, vedtægterne eller ændringer af disse

b) udgifter til kontrol af, at bestemmelserne i artikel 4, stk. 1, i forordning (EØF) nr. 3759/92 er overholdt

c) personaleudgifter (lønninger, uddannelse, socialsikring og tjenesterejser) samt honorarer for tjenesteydelser og teknisk rådgivning

d) udgifter til korrespondance og telekommunikation

e) udgifter i forbindelse med kontormateriel og afskrivning eller udgifter til leasing af kontorudstyr

f) udgifter til de transportmidler, som organisationerne råder over til transport af personale

g) lejeudgifter eller, i tilfælde af erhvervelse, reelt afholdte renteudgifter samt andre udgifter i forbindelse med anvendelsen af bygninger til producentorganisationens administration

h) udgifter til forsikring af transport af personalet, af administrationslokaler og det dertil hørende materiel.

2. Producentorganisationen kan fordele dette udgiftsbeløb på de år, for hvilke der ydes støtte.

3. Beløbet for de administrationsomkostninger, der fastlægges i overensstemmelse med stk. 1, skal beregnes på grundlag af pålidelige forretningsdokumenter og regnskaber.

Artikel 5

1. De udgifter, der er omhandlet i artikel 15, stk. 1, litra b), i forordning (EF) nr. 2792/1999, vedrører producentorganisationens allerede betalte udgifter til udarbejdelse og iværksættelse af den i henhold til artikel 7a i forordning (EØF) nr. 3759/92 godkendte plan for kvalitetsforbedring, og som henhører under følgende kategorier:

a) udgifter til forudgående undersøgelser, definition og ændring af planen

b) udgifter omtalt i artikel 4, stk. 1, litra c), d) og e), i nærværende forordning

c) udgifter til oplysningskampagner rettet mod medlemmerne vedrørende fremgangsmåder og knowhow med henblik på at forbedre kvaliteten

d) udgifter til udarbejdelse og gennemførelse af en ordning for kontrol af, at de foranstaltninger, som organisationen træffer med henblik på at anvende planen for kvalitetsforbedring, overholdes.

2. Producentorganisationen kan fordele dette udgiftsbeløb på de år, i hvilke der ydes støtte.

3. De i stk. 1 definerede administrationsomkostninger skal beregnes på grundlag af pålidelige forretningsdokumenter og regnskaber, hvoraf det klart fremgår, at disse udgifter er afsat med henblik på gennemførelse af planen.

Artikel 6

Med virkning fra 1. januar 2000 ophæves:

- forordning (EØF) nr. 1452/83(4), (EØF) nr. 671/84(5) og (EF) nr. 2374/96(6)

- artikel 1, andet led, og artikel 6 og 7 i Kommissionens forordning (EF) nr. 2636/95(7).

De ophævede bestemmelser gælder dog fortsat for støtte, som medlemsstaterne på grundlag af artikel 7 og 7b i forordning (EØF) nr. 3759/92 traf beslutning om før 1. januar 2000.

Hvad angår den støtte, der omhandles i nærværende artikels andet led, foretages refusionen inden for rammerne af den pågældende medlemsstats programmering for strukturfondene for perioden 2000-2006, såfremt Kommissionen ikke har truffet beslutning om ansøgningen om refusion af fællesskabsandelen inden den 1. januar 2000.

Artikel 7

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra 1. januar 2000.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 2. maj 2000.

På Kommissionens vegne

Franz Fischler

Medlem af Kommissionen

(1) EFT L 337 af 30.12.1999, s. 10.

(2) EFT L 388 af 31.12.1992, s. 1.

(3) EFT L 350 af 31.12.1994, s. 15.

(4) EFT L 149 af 7.6.1983, s. 5.

(5) EFT L 73 af 16.3.1984, s. 28.

(6) EFT L 325 af 14.12.1996, s. 1.

(7) EFT L 271 af 14.11.1995, s. 8.